Θουκυδίδου Περικλέους Επιτάφιος κεφ. 35

Πριν ξεκινήσουμε, πρέπει να πούμε πως το εισαγωγικό κεφ. 34, που δεν περιλαμβάνεται στο βιβλίο μας, αναφέρεται στην τελετή ενταφιασμού των νεκρών του πολέμου και την παρουσίαση του Περικλή ως ορισμένου από την πόλη ρήτορα, για να εκφωνήσει τον Επιτάφιο λόγο. Ακολουθεί κατόπιν το κεφ.35 που αποτελεί το Προοίμιο.

1.Στο κεφ. 35 υπάρχουν αρκετές αντιθέσεις. Η αντίθεση είναι ένα εκφραστικό σχήμα που βασίζεται στην παράθεση αντίθετων εννοιών, εικόνων, ιδεών και συναισθημάτων, για να τονιστεί περισσότερο εκείνο που θέλει να προβάλει ο συγγραφέας. Προσπαθήστε λοιπόν να καταγράψετε τις αντιθέσεις του κεφ. ανάμεσα στα πρόσωπα και τις στάσεις τους.

2.Ποια πλεονεκτήματα θεωρείτε εσείς πως έχει η έμπρακτη τιμή των νεκρών πολεμιστών έναντι αυτής με τον κατά περίσταση λόγο; Πώς εκδηλώνεται αυτή (η έμπρακτη) μέχρι τις μέρες μας;

3.Πόσο κοντά στο ιδεώδες της εποχής του είναι η αντίληψη του Περικλή στη δεύτερη περίοδο του κεφαλαίου μας; Nα εξετάσετε δηλαδή τη θέση και τη σχέση του λόγου και της πράξης στον αρχαίο ελληνικό κόσμο.

4.Γιατί είναι δύσκολο να μιλήσει κανείς όπως αρμόζει (τό μετρίως εἰπεῖν) και μετά βίας φτάνει στην αλήθεια των γεγονότων; Τί ακριβώς εννοεί ο ομιλητής με τις υπογραμμισμένες φράσεις; Τι σήμαινε το μέτρο για τον πολίτη της Αθήνας;

5.Σε ποιες κατηγορίες διακρίνει το ακροατήριο του επιταφίου λόγου ο Περικλής; Ποια είναι η αντίδραση της καθεμιάς στο άκουσμα των ηρωικών κατορθωμάτων των νεκρών και γιατί;

6.Ο Πελοποννησιακός πόλεμος ξέσπασε το 431 π.Χ. και ένα χρόνο μετά εκφωνείται αυτός ο λόγος για τους πρώτους νεκρούς του. Πόσο ευσταθεί η αναφορά σε πολίτες που δεν έχουν ιδίαν πείραν, δεν αντιλήφθηκαν, δεν είδαν όσα συνέβησαν;

7.Ποια μεγάλη αλήθεια διατυπώνει ο Θουκυδίδης, διά στόματος Περικλή, στην προτελευταία περίοδο του κεφαλαίου; Μήπως έχει διαχρονική ισχύ;

Και μια λεξιλογική –σημασιολογική παρατήρηση

Η λέξη φθόνος παράγεται από το ρήμα φθίνω που σημαίνει μαραζώνω, μειώνομαι. Γιατί στ’ αλήθεια, ο φθόνος, σε αντίθεση με άλλα πάθη που δημιουργούν έστω και μια στιγμιαία ηδονή, μας κατατρώγει τα σωθικά, μας σβήνει σαν ανθρώπους, λιώνει την ψυχή μας με μια μόνιμη λύπη για την προκοπή του άλλου. Στον αντίποδα του φθόνου η αφθονία. Το περίσσευμα όχι μόνο υλικών αγαθών, αλλά και της καρδιάς.

8.Τι τελικά πρυτανεύει στη σκέψη του Περικλή στο τέλος του κεφαλαίου; Πώς οδηγήθηκε σ’ αυτήν την απόφαση;

9.Να καταγράψετε τα στοιχεία της προσωπικότητας του Περικλή που είναι ορατά στο κεφάλαιό μας, λαμβάνοντας υπόψη και τη συνεχή παρουσία αιτιολογικών συνδέσμων στο λόγο του. Θα σας βοηθήσει και το απόσπασμα από το ίδιο βιβλίο της Ιστορίας του Θουκυδίδη.

[2.65.8] αἴτιον δ’ ἦν ὅτι ἐκεῖνος μὲν δυνατὸς ὢν τῷ τε ἀξιώματι καὶ τῇ γνώμῃ χρημάτων  
τε διαφανῶς ἀδωρότατος γενόμενος κατεῖχε τὸ πλῆθος ἐλευθέρως, καὶ οὐκ ἤγετο μᾶλλον ὑπ’ αὐτοῦ ἢ αὐτὸς ἦγε, διὰ τὸ μὴ κτώμενος ἐξ οὐ προσηκόντων τὴν δύναμιν πρὸς ἡδονήν τι  
λέγειν, ἀλλ’ ἔχων ἐπ’ ἀξιώσει καὶ πρὸς ὀργήν τι ἀντειπεῖν.

[2.65.8] Η αιτία ήταν πως εκείνος, επειδή είχε μεγάλη επιρροή από το αξίωμά του και την ισχυρή του διάνοια, και ήταν φως φανερό σε όλους πως δεν μπορούσε να διαφθαρεί με χρήματα, συγκρατούσε το πλήθος χωρίς να τους αφαιρέσει την ελευθερία τους, και δεν άφηνε να τον παρασύρουν αυτοί, παρά τους οδηγούσε ο ίδιος, επειδή δεν κέρδιζε τη δύναμή του με άπρεπα μέσα και με ρητορεία που κολάκευε τις ορμές τους, αλλά μπορούσε, από την μεγάλη εκτίμηση που του είχαν να τους εναντιωθεί και να προκαλέσει και την οργή τους ακόμα.

10.Θεωρείτε ότι όλοι όσοι απαρτίζουν το ακροατήριο του Περικλή έχουν ευνοϊκή διάθεση απέναντί του; Με άλλα λόγια, το αθηναϊκό κοινό, καθώς μάλιστα έχει ξεκινήσει και ο Πελοποννησιακός πόλεμος, εμφορείται από τις ίδιες ιδέες, προθέσεις και πολιτικές αντιλήψεις;

11.Να αποδώσετε με πύκνωση το περιεχόμενο της πρώτης, δεύτερης και τελευταίας περιόδου του κεφαλαίου, σε φράσεις 5-7 λέξεων.